
–	като взе предвид член 150, параграф 5 и член 136, параграф 4 от своя Правилник за дейността,
А.	като има предвид, че Хаити е на прага на колапс на държавната власт, като престъпни групи контролират големи части от територията на страната; като има предвид, че престъпните групи извършват изнудване, отвличания и убийства и подхранват глада, разселването и широко разпространеното насилие; като има предвид, че между март 2025 г. и януари 2026 г. най-малко 5 519 души са били убити и най-малко 1 571 жени и момичета са станали жертви на сексуално насилие;
Б.	като има предвид, че повечето престъпни групи участват в трафика на деца; като има предвид, че според сведенията набирането на деца се е утроило през 2025 г.; като има предвид, че според сведенията децата представляват до 50% от членовете на престъпните групи; като има предвид, че затварянето на училища лиши 1,5 милиона деца от образование;
В.	като има предвид, че престъпните групи използват сексуално насилие за сплашване и контрол, което засяга непропорционално жените и момичетата;
Г.	като има предвид, че хуманитарното положение достигна безпрецедентни равнища, като 1,45 милиона души са разселени, а повече от половината от населението е изправено пред остра продоволствена несигурност и крайно недостатъчно финансирани ответни мерки;
Д.	като има предвид, че транснационалната престъпност, незаконните потоци на оръжие, трафикът на наркотици и изпирането на пари подхранват упражняваното от престъпни групи насилие, трафик и експлоатация в Хаити;
Е.	като има предвид, че на 30 септември 2025 г. Съветът за сигурност на ООН преобразува Многонационалната мисия за подкрепа на сигурността в Сили за борба с престъпните групи (GSF), които продължават да страдат от недостиг на финансиране и персонал;
1.	решително осъжда ескалиращото насилие, извършвано от престъпни групи, трафика, набирането и експлоатацията на деца, включително сексуалната експлоатация, и принудителното разселване на цивилни лица;
2.	призовава за политика на разоръжаване, разпускане и реинтеграция, включително за децата; подчертава, че децата не трябва да носят наказателна отговорност за деяния, извършени като пряка последица от тяхната експлоатация, а да бъдат признати за жертви и да им бъде оказана помощ; призовава за достъп до медицински грижи и правна защита за преживелите сексуално насилие и сексуална експлоатация лица;
3.	призовава органите на Хаити да предотвратяват трафика на деца чрез укрепване на социалната закрила, осигуряване на безопасно образование, разширяване на психосоциалните грижи и разработване на програми за реинтеграция, като гарантират основани на права пътища за излизане от насилието;
4.	призовава органите на Хаити да дадат приоритет на правосъдието, да гарантират правната защита, да се борят с безнаказаността, да разследват всички престъпления, извършени от престъпни групи, в рамките на справедливи и надеждни производства и съответно да приведат в действие специализиран съдебен капацитет; призовава за независими разследвания на твърденията за извънсъдебни екзекуции;
5.	призовава ЕС, неговите държави членки и международните партньори да засилят подкрепата за закрилата, рехабилитацията и реинтеграцията на децата, услугите за преживелите насилие лица, капацитета на съдебната система и прокуратурата и гражданското общество в Хаити;
6.	отбелязва намаляването на финансирането от USAID и ООН; призовава ЕС и неговите държави членки да увеличат хуманитарната подкрепа, включително защитата и здравните грижи за жертвите на трафик и сексуална експлоатация; настоятелно призовава приемащите държави да спрат депортирането към Хаити;
7.	призовава ЕС и неговите държави членки да предоставят постоянна подкрепа на GSF, като осигурят стабилни гаранции за спазване на правата на човека и отчетност;
8.	изисква пълно прилагане на оръжейното ембарго на ООН; настоятелно призовава ЕС и неговите държави членки да увеличат усилията си за ограничаване на незаконните потоци на оръжия и капитали към Хаити, включително чрез съдебно сътрудничество и наблюдение на границите, и да продължат да налагат целенасочени санкции;
9.	възлага на своя председател да предаде настоящата резолюция на Съвета, Комисията, ЗП/ВП, генералния секретар на ООН, институциите на КАРИФОРУМ и органите на Хаити.

